責睡魔
作者：馮時行
朝代：宋

paragraphs: 綠陰滿門春已還，黄鸝門外猶綿蠻。
蕭蕭冷官無一事，高齋搔首兀癡頑。
睡魔襲我意蕭散，直來眉睫揚神姦。
須臾爽氣溷塵俗，雙眸瞑眩那能覸。
彌明未斷口頭句，鼻息如寄雷車間。
夢魂恍恍何所適，飄飄寥廓辭躋攀。
松風拂足雲生腋，深窮月窟超人寰。
更尋織女支機石，天河西戶聲潺湲。
無何有客乘晚興，剝剝啄啄敲柴關。
驚回清風枕簟冷，赤霞夾日崆峒山。
一日廢書强舌本，萌生鄙吝勞清刪。
謾學昌黎送窮術，揮毫加點文爛斑。
睡魔憑物對我語，勸我停手開憤顔。
自言宇宙若非我，人生俄頃無休閒。